**Dajme odpad tam, kam patrí**

PLASTY

**Plasty patria do kontajnera alebo do vreca žltej farby**

Z plastov je skoro všetko okolo nás, predovšetkým rôzne obaly (až 80% obalov je z plastov). Plasty tvoria 7% hmotnosti z celkového množstva komunálneho odpadu. Vyrábajú sa z ropy , ktorá je neobnoviteľným prírodným zdrojom a ich recyklácia je obmedzená.

Tento materiál sme vymysleli my ľudia pred 150 rokmi. Obľúbili sme si ho kvôli trom veciam : je ľahký, udrží potraviny čerstvé a je lacný.

9 miliónov ton ročne končí v oceáne !! V oceáne sa pôsobením slnka mení na malé častice, ktoré si živočíchy mýlia

so stravou.

Medzi plasty patria: neznečistené stlačené alebo zošliapnuté PET fľaše od nápojov, sirupov, rastlinných olejov, plastové a mikroténové vrecká, baliace fólie, polystyrén, tégliky z jogurtov, obaly z CD, obaly z pracích a čistiacich prostriedkov, kozmetiky a chipsov, obaly od zubných pást a krémov, nákupné tašky, obaly od kečupu či horčice - opláchnuté, obaly od cestovín, rastlinných masiel, kovové obaly, nápojové kartóny od mlieka – tetraPak .

**Polystyrén** – sú to najmä termo obaly od jedla, izolačný stavebný materiál, ochranný obalový materiál od elektroniky a pod. Pre svoju veľkosť je vhodné odovzdať ich do zberného dvora odpadov. Ak vhodíte veľké kusy polystyrénu do kontajnera/vrecia na plasty, zapracete tým celý kontajner/vrece a znemožníte tak ostatným občanom odložiť sem ostatné drobné plasty.

Medzi plasty nepatria: plasty znečistené ropnými látkami, plasty znečistené zeminou, guma, molitan, podlahová krytina, mastné obaly so zvyškami potravín, novodurové rúrky, PVC

– všetky tieto druhy plastov je potrebné odovzdať do zberného dvora.

**Plastové alebo kovové nádoby** od farieb, riedidiel, postrekov patria na zberný dvor. V žiadnom prípade nepatria do nádob na triedený zber.

**Plastové výrobky** ako hračka, podnos, hrebeň, stolička, vedro a pod. patria do zberného dvora.

**Vždy platí:** Ak mám plastových obalov veľa, môžem ich odovzdať v zbernom dvore.



PAPIER

**Patrí do modrého kontajnera alebo do modrého vreca alebo na zberný dvor**

Papier tvorí až 20% z celkovej hmotnosti komunálneho odpadu . Je možné ho recyklovať 5 – 8 krát a tiež kompostovať. Nadmerné používanie papiera prispieva k úbytku lesov vo svete, napríklad na výrobu 1 tony papiera sa spotrebuje

17 stromov a ak vytriedime a zrecyklujeme 110 ton starého papiera, zachráni sa 1 ha lesa.

Patria sem: noviny, časopisy, kancelársky papier, reklamné letáky, rozložené alebo stlačené škatule, kartóny, papierové obaly, papierové tašky, spisy, zošity, výkresy, obálky a pod. V malom množstve aj papier s kancelárskymi sponkami alebo skartovaný papier, papierové utierky, rolky od WC papiera, obaly od vajíčok, papierové tácky ak nie sú hrubo znečistené od zvyškov jedla, papierové obaly od stavebného materiálu.

Papier môžeme recyklovať päť až sedemkrát, potom sú vlákna papiera už nepoužiteľné. Papier sa dá aj kompostovať.

Nepatria sem: väzbové obaly kníh, mastný alebo znečistený papier, asfaltový a dechtový papier, jednorazové plienky, papierové vreckovky, papierové tácky hrubo znečistené horčicou či kečupom.

**Vždy platí:** ak mám papiera alebo škatúľ veľa, môžem ich odovzdať v zbernom dvore.



SKLO

**patrí do zelených kontajnerov alebo na zberný dvor**

Z ekologického hľadiska má znovu použitie väčšiu prioritu ako recyklácia, to znamená , že je lepšie používať vratné obaly, ktoré po použití nedávame na recykláciu, ale ich odovzdáme späť do obchodu. Vďaka recyklácii sa šetrí množstvo energie a surovín (napr. povrchovo ťažené sklárske piesky) a hlavne sklo je možné recyklovať a používať donekonečna. V prírode sa (ne)rozkladá veľmi dlho – 4000 rokov.

Patrí sem: farebné a biele nevratné obaly zo skla z alkoholických alebo nealkoholických nápojov, poháre, fľaštičky

od kozmetiky, sklenené črepy a pod.

Aj znečistené sklo je možné recyklovať. Sklo možno recyklovať donekonečna. Tavením totiž nestráca svoje vlastnosti.

**Tabuľové sklo z okien a dverí** – ak je ho väčšie množstvo, treba ho odovzdať do zberného dvora.

Nepatrí sem: porcelán, keramika, drôtené sklo, autosklo, zrkadlá, TV obrazovky, pozlátené a pokovované sklo alebo technické druhy skla. Vratné fľaše odovzdajte späť do obchodu.

**Zrkadlo** vás môže pomýliť, ale nie je to klasické sklo. Na zadnej strane má reflexnú vrstvu, preto patrí do zmesového odpadu alebo na zberný dvor.

**Keramika a porcelán** patria do zmesového odpadu.

**Vždy platí:** ak mám skla alebo sklenených obalov veľa, môžem ho odovzdať v zbernom dvore.



KOVY A KOVOVÉ ODPADY

**v našej obci sa zberajú spolu s plastmi**

*Môžete ich umiestniť do žltých kontajnerov či vriec, alebo ich odovzdať v zbernom dvore.*

Patria sem: kovové obaly, konzervy od rôznych potravín a krmív pre zvieratá, kovové výrobky a súčiastky, alobal, nápojové plechovky, spreje, kovové uzávery, viečka od jogurtov a paštét a pod.

Znečistené kovové obaly stačí len zľahka opláchnuť, kvôli zápachu. Pred vhodením do vreca alebo kontajnera zmenšite objem plechoviek ich stlačením.

Nepatria sem: kovové obaly kombinované s iným materiálom, napr. obaly od zubných pást a krémov, kovové obaly obsahujúce zvyšky nebezpečných látok. Nadrozmerný kovový odpad je potrebné odniesť do zberného dvora.

Vždy platí: Ak mám kovových obalov veľa, môžem ich odovzdať v zbernom dvore.



VIACVRSTVOVÉ KOMBINOVANÉ MATERIÁLY

**v našej obci sa zberajú spolu s plastmi**

*Môžete ich umiestniť do žltých kontajnerov alebo vriec, alebo ich len tak zviazané ako papier vyložiť v čase vývozu pred dom.*

Sú to obaly zložené z viacerých, ťažko oddeliteľných, vrstiev. V domácnostiach sa stretávame najmä s druhom VKM obalu je to TetraPak a PurePak.

Na obale ich označuje recyklačná značka C/PAP. Nápojové kartóny predstavujú približne 3 % z komunálneho odpadu.

Ich recyklácia je zložitá z dôvodu ich zloženia z viacerých vrstiev spojených k sebe. Tieto odpady sa priamo nerecyklujú za účelom získania pôvodnej suroviny, ale materiálovo sa zhodnocujú a vyrába sa z nich stavebný materiál.

Patria sem: nápojové kartóny, ktoré sa používajú na balenie mlieka, smotany, džúsov, paradajkového pretlaku a množstva iných potravín.

Aj tu platí pravidlo, že ich treba poriadne stlačiť, čím zmenšíte ich objem. V žiadnom prípade nepatria do modrej nádoby na papier. Zvyšná nevymytá tekutina by mohla znehodnotiť papier.

Nepatria sem: iné kombinované materiály, kartóny znečistené chemikáliami.

**Vždy platí:** ak mám takýchto obalov veľa, môžem ich odovzdať v zbernom dvore.



PET FĽAŠE, KARTÓNY, PLECHOVKY

*Prečo by som mal stlačiť PET fľašu, kartón či plechovku predtým, než ju hodím do zbernej nádoby?*

Môže sa zdať, že zberná nádoba je dostatočne veľká na to, aby pojala PET fľašu, kartón či plechovku aj bez toho, aby ju musel človek stláčať. Je síce pravda, že väčšina z nich má síce malú hmotnosť, ale za to veľký objem, najmä PET fľaše. Napríklad nestlačené PET fľaše v zberných nádobách zbytočne zaberajú veľa miesta a v konečnom dôsledku zberová spoločnosť odváža vzduch. Rovnako to platí aj pre kartón či plechovky. Preto je veľmi dôležité obal jednoducho stlačiť.

Takýmto postupom sa do kontajnerov vojde približne 4-krát viac zmenšených odpadov. Napríklad do nádoby o objeme 1100 l sa zmestí približne 733 stlačených 1,5 litrových PET fliaš. Ak by sme ich do nádoby hádzali nestlačené, zmestilo by sa ich tam len približne 200. Zmenšenie obalov pomáha aj pri ich jednoduchšej manipulácii a následnej recyklácii, čím sa znova znižujú náklady. Preto nezabúdajme šetriť i takýmto spôsobom naše životné prostredie.



ZBERNÝ DVOR ODPADOV

sa nachádza na Rybničnej ul. č. 1 vstup z Čulenovej ul. a je otvorený každý deň

pondelok až piatok od 06.30 do 16.00 hodiny

*obedňajšia prestávka od 11.00 do 11.30 hod.*

sobotu od 8.00 do 12.00 hodiny

**Tu môžete okrem vyššie uvedených odpadov odovzdať:**

**Elektroodpad z domácností:**

chladničky, mrazničky, televízory, kancelársku techniku, tlačiarne, kopírky, domáce spotrebiče, mikrovlnky, práčky, videá, DVD prehrávače, počítače, vypínače, vŕtačky, vysávače, všetky drobné elektrospotrebiče.

**Batérie a akumulátory:**

opotrebované akumulátory z osobných, nákladných automobilov a z traktorov, baterky – monočlánky.

**Textil a šatstvo:**

obnosené šatstvo, odevy, bielizeň, textílie, obuv, deky, posteľnú bielizeň.

**Jedlé oleje a tuky z domácností:**

použitý kuchynský olej, ale aj masť v žiadnom prípade nevylievajte do výlevky a kanalizácie! Olej dokáže znečistiť obrovské množstvo vody (1 liter kuchynského oleja znehodnotí až 1 milión litrov vody).Vychladený olej zbierajte do sklenených alebo plastových fliaš a odovzdajte do zberného dvora. Tu Vám ho aj vykúpia.

**Ostatné odpady ako:**

žiarivky, tlačiarenské farby, pesticídy, prázdne kazety z tonerov, farby.

**Drevo,** ktoré neobsahuje nebezpečné látky, **konáre z orezávania stromov**.

**Nábytok**:

nábytok napr. skrine treba doma rozobrať na jednotlivé dosky, drevené stoličky, stoly, sedačky rozdelené na drevo a textilnú časť (látka pôjde do objemného odpadu).

**Objemný odpad:**

je odpad, ktorý sa svojou veľkosťou nevmestí do bežne používanej nádoby na zmesový odpad, napr. rôzne nádoby z tvrdého plastu, molitany, matrace, koberce, gumolity, rámy z okien a pod.

**Drobný stavebný odpad:**

drobná omietka, obklady, podlahy, dlažby, obkladačky, umývadlá, WC, drobné úlomky tehál, bytové jadrá a pod.

**A čo by sme mohli urobiť,**

**aby odpad vôbec nevznikol?**

**Možno...**

• Všimli ste si niekedy, v koľkých obaloch je ten- ktorý tovar zabalený? Uprednostnime nákup tovaru, ktorý má najmenej obalov.

• Zameňte igelitku za plátennú tašku.

• Kupujme radšej väčšie balenia výrobkov.

• Nemusíme hneď všetko vyhadzovať, skúsme pre nás nepotrebné veci (šaty, obuv, hračky, knihy, nábytok a pod. ) ponúknuť niekomu inému, určite ešte niekomu poslúžia.